text: Esbjerg henter rutineret midterforsvarer i Vejle
  02 august 2013 kl. 08.41
  Esbjerg fB har indgået en toårig aftale med forsvarsspilleren Jens Berthel Askou. Den rutinerede forsvarsspiller skifter med øjeblikkelig virkning.
  Den 30-årige midterforsvarer er født i vestjyske Videbæk og har en fortid i Silkeborg IF, Istanbul-klubben Kasimpasa S.K. og Norwich City i League One.
  Jens Berthel Askou blev i sommeren 2011 hentet til Vejle BK som en af de profiler, der skulle være med til at realisere ambitionerne om at rykke op i Superligaen, men EfB's cheftræner, Niels Frederiksen, er ikke betænkelig ved, at Jens Berthel Askou har været væk fra den danske superliga i seks sæsoner.
  - Jens Berthel er en spiller med en meget professionel attitude både på og uden for banen. Han er en spillertype, der naturligt tager ansvar og har en god udstråling på banen. Han er fysisk stærk, har stor styrke i luftspillet og kan bruge begge ben. Både som spiller og menneske er han et rigtig fint bidrag til vores unge trup, siger Niels Frederiksen til EfB's hjemmeside.
  